C.思乡 静夜思 【唐】 李白 床前明月光, 疑是地上霜。 举头望明月, 低头思故乡。
阴雨 【唐】白居易 岚雾今朝重,江山此地深。 滩声秋更急,峡气晓多阴。
望阙云遮眼,思乡雨滴心。 将何慰幽独?赖此北窗琴。
客中寒食 【唐】李中 旅次经寒食,思乡泪湿巾。 音书天外断,桃李雨中春。
欲饮都无绪,唯吟似有因。 输他郊郭外,多少踏青人。
江岸秋思 【唐】杜荀鹤 驱马傍江行,乡愁步步生。 举鞭挥柳色,随手失蝉声。
秋稼缘长道,寒云约古城。 家贫遇丰岁,无地可归耕。
江上送友人南游 【唐】张乔 何处积乡愁,天涯聚乱流。 岸长群岫晚,湖阔片帆秋。
买酒过渔舍,分灯与钓舟。 潇湘见来雁,应念独边游。
思乡作 【唐】布燮 泸北行人绝,云南信未还。 庭前花不扫,门外柳谁攀。
坐久销银烛,愁多减玉颜。 悬心秋夜月,万里照关山。
冬日山居思乡 【唐】周贺 大野始严凝,云天晓色澄。 树寒稀宿鸟,山迥少来僧。
背日收窗雪,开炉释砚冰。 忽然归故国,孤想寓西陵。
云梦故城秋望 【唐】戎昱 故国遗墟在,登临想旧游。 一朝人事变,千载水空流。
梦渚鸿声晚,荆门树色秋。 片云凝不散,遥挂望乡愁。
除夜作 【唐】高适 旅馆寒灯独不眠,客心何事转凄然。 故乡今夜思千里,愁鬓明朝又一年。
故乡杏花 【唐】司空图 寄花寄酒喜新开,左把花枝右把杯。 欲问花枝与杯酒,故人何得不同来? 江外思乡 【唐】韦庄 年年春日异乡悲,杜曲黄莺可得知。
更被夕阳江岸上,断肠烟柳一丝丝。 远望 【唐】元稹 满眼伤心冬景和,一山红树寺边多。
仲宣无限思乡泪,漳水东流碧玉波。 和三乡诗 【唐】高衢 南北千山与万山,轩车谁不思乡关。
独留芳翰悲前迹,陌上恐伤桃李颜。 乡思 【唐】薛涛 峨嵋山下水如油,怜我心同不系舟。
何日片帆离锦浦,棹声齐唱发中流。